CELEX: 32016D2296
Language: ro
Date: 2016-12-16 00:00:00
Title: Decizia de punere în aplicare (UE) 2016/2296 a Comisiei din 16 decembrie 2016 de creare a grupului independent de experți desemnat ca organism de evaluare a performanțelor cerului unic european

17.12.2016   
            
            
               RO
            
            
               Jurnalul Oficial al Uniunii Europene
            
            
               L 344/92
            
         DECIZIA DE PUNERE ÎN APLICARE (UE) 2016/2296 A COMISIEI
   din 16 decembrie 2016
   de creare a grupului independent de experți desemnat ca organism de evaluare a performanțelor cerului unic european
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european (regulament-cadru) (1), în special articolul 11 alineatul (2),
   întrucât:
   
               (1)
            
            
               Activitatea organismului de evaluare a performanțelor cerului unic european are o contribuție pozitivă la îmbunătățirea rețelei europene de management al traficului aerian (ATM), în special prin faptul că furnizează Comisiei recomandări imparțiale, bazate pe date concrete, cu privire la performanța serviciilor de navigație aeriană la nivelul Uniunii și la nivel local, precum și a funcțiilor de rețea. Asistența furnizată de organismul de evaluare a performanțelor este indispensabilă pentru a ajuta la îndeplinirea obiectivelor de realizare a cerului unic european, principalii factori motori fiind sistemul de performanță instituit în conformitate cu Regulamentul de punere în aplicare (UE) nr. 390/2013 al Comisiei (2), inclusiv evoluțiile ulterioare necesare în lumina experienței acumulate pe parcursul aplicării sale până în prezent, și schema de tarifare strâns legată de acesta, instituită în conformitate cu Regulamentul de punere în aplicare (UE) nr. 391/2013 (3), precum și pentru a ajuta la îndeplinirea obiectivelor strategiei în domeniul aviației a Comisiei, în general (4).
            
         
               (2)
            
            
               Desemnarea actualului organism de evaluare a performanțelor se va încheia la 31 decembrie 2016, în conformitate cu Decizia de punere în aplicare 2014/672/UE a Comisiei (5). Comisia ar trebui să desemneze un nou organism de evaluare a performanțelor care să asiste în continuare Comisia și autoritățile naționale de supraveghere după această dată. Desemnarea respectivă ar trebui să se facă pentru perioada care începe la 1 ianuarie 2017 și se încheie la 31 decembrie 2024, pentru ca perioada să fie suficient de lungă, asigurând astfel continuitatea și stabilitatea și, de asemenea, constituind un mandat fix care este consecvent cu perioadele de referință, conform articolului 3 alineatul (1) din Regulamentul de punere în aplicare (UE) nr. 390/2013.
            
         
               (3)
            
            
               Având în vedere că această perioadă se desfășoară de la cea de a doua la cea de a treia perioadă de referință, orice reînnoire a componenței organismului de evaluare a performanțelor trebuie să se facă în așa fel încât să asigure o tranziție lină și continuitatea experienței și a cunoștințelor disponibile.
            
         
               (4)
            
            
               Pentru a consolida imparțialitatea organismului de evaluare a performanțelor, ar trebui creat un grup independent de experți care să furnizeze asistență pentru implementarea sistemului de performanță, iar grupul de experți respectiv ar trebui desemnat ca organismul de evaluare a performanțelor.
            
         
               (5)
            
            
               Articolul 11 alineatul (2) din Regulamentul (CE) nr. 549/2004 precizează la modul general care este rolul organismului de evaluare a performanțelor în contextul sistemului de performanță. Articolul 3 din Regulamentul de punere în aplicare (UE) nr. 390/2013 prevede mai multe detalii referitoare la sarcinile și la activitățile acestuia, lista nefiind exhaustivă. Articolul 6 alineatul (1) din Regulamentul (UE) nr. 598/2014 al Parlamentului European și al Consiliului (6) îi atribuie, de asemenea, anumite sarcini. În scopul clarității și al exhaustivității, potrivit dispozițiilor respective, toate sarcinile organismului de evaluare a performanțelor ar trebui acum menționate. Organismul de evaluare a performanțelor ar trebui să asiste Comisia prin furnizarea de consultanță, de expertiză și de alte servicii. În acest scop, el ar trebui să se coordoneze cu autoritățile naționale de supraveghere. De asemenea, ar trebui să asiste autoritățile naționale de supraveghere, la cererea acestora.
            
         
               (6)
            
            
               Pentru a asigura funcționarea eficientă și eficace a organismului de evaluare a performanțelor, acesta ar trebui să fie sprijinit de un secretariat asigurat de Comisie.
            
         
               (7)
            
            
               Membrii organismului de evaluare a performanțelor ar trebui să fie specialiști cu înaltă calificare, cu competențe adecvate în domeniile-cheie de performanță. Membrii, cu excepția președintelui, ar trebui să fie selecționați în urma unei cereri de candidaturi și a unei proceduri de selecție, respectând principiul obiectivității, al egalității de șanse și al transparenței și prevăzând modalități de detectare a conflictelor de interese reale sau potențiale, și ar trebui să fie numiți cu titlu personal. Având în vedere sarcinile și responsabilitățile care îi revin, președintele ar trebui să fie numit de Comisie în conformitate cu procedurile sale administrative interne, respectând principiile menționate și prevăzând modalitățile de detectare a conflictelor de interese.
            
         
               (8)
            
            
               Având în vedere calificările și expertiza lor și cerințele privind imparțialitatea și absența conflictelor de interese, faptul că sunt numiți cu titlu personal, precum și importanța activității lor, acești membri, cu excepția președintelui, ar trebui să primească o remunerație pe lângă rambursarea cheltuielilor, care ar trebui să fie proporțională cu sarcinile ce le sunt atribuite. Președintele ar trebui să fie remunerat și rambursat în conformitate cu procedurile administrative interne ale Comisiei.
            
         
               (9)
            
            
               Prin urmare, este de asemenea adecvat ca activitățile organismului de evaluare a performanțelor, precum și costurile aferente sprijinului administrativ și tehnic pentru acest organism să fie finanțate de la bugetul Uniunii.
            
         
               (10)
            
            
               Activitatea organismului de evaluare a performanțelor necesită accesul la datele referitoare la performanță menționate în Regulamentul de punere în aplicare (UE) nr. 390/2013, disponibile în cadrul Eurocontrol. Prin urmare, Comisia ar trebui să stabilească acorduri adecvate cu Eurocontrol pentru a asigura acest acces, inclusiv colectarea, validarea, analiza prealabilă și furnizarea acestor date. Aceste măsuri trebuie să recunoască dimensiunea paneuropeană a evaluării performanțelor, în conformitate cu Decizia (UE) 2015/2394 a Consiliului (7).
            
         
               (11)
            
            
               Pentru a asigura buna funcționare a organismului de evaluare a performanțelor, ar trebui stabilite norme corespunzătoare privind regulamentul său de procedură și rapoartele organismului către Comisie. De asemenea, ar trebui stabilite norme privind divulgarea de informații.
            
         
               (12)
            
            
               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (8).
            
         
               (13)
            
            
               Prezenta decizie ar trebui să nu se mai aplice după încheierea perioadei de desemnare a organismului de evaluare a performanțelor stabilită în prezenta decizie.
            
         
               (14)
            
            
               Măsurile prevăzute în prezenta decizie sunt conforme cu avizul Comitetului pentru cerul unic, instituit prin articolul 5 alineatul (1) din Regulamentul (CE) nr. 549/2004,
            
         ADOPTĂ PREZENTA DECIZIE:
   Articolul 1
   Desemnarea organismului de evaluare a performanțelor
   (1)   Se înființează grupul independent de experți în domeniul performanțelor serviciilor de navigație aeriană și ale funcțiilor de rețea în cadrul cerului unic european, pentru perioada 1 ianuarie 2017-31 decembrie 2024.
   (2)   Grupul de experți menționat la alineatul (1) este desemnat ca organism de evaluare a performanțelor cerului unic european pentru perioada 1 ianuarie 2017-31 decembrie 2024.
   Articolul 2
   Sarcini
   Sarcinile organismului de evaluare a performanțelor sunt:
   
               (a)
            
            
               să asiste Comisia la implementarea sistemului de performanță, în special în ceea ce privește activitățile enumerate la articolul 3 alineatul (3) și alineatul (6) litera (a) din Regulamentul de punere în aplicare (UE) nr. 390/2013;
            
         
               (b)
            
            
               să furnizeze informații sau rapoarte ad-hoc cu privire la aspecte legate de performanță, la cererea Comisiei, în conformitate cu articolul 3 alineatul (4) din Regulamentul de punere în aplicare (UE) nr. 390/2013;
            
         
               (c)
            
            
               să asiste Comisia, la cererea acesteia, la definirea modalităților de accesare a datelor referitoare la performanță menționate la articolele 21 și 22 din Regulamentul de punere în aplicare (UE) nr. 390/2013;
            
         
               (d)
            
            
               să asiste autoritățile naționale de supraveghere, la cererea acestora, la implementarea sistemului de performanță, prin furnizarea unei opinii independente cu privire la aspectele legate de performanță și determinarea unor intervale de valori orientative pentru stabilirea obiectivelor, în conformitate cu articolul 3 alineatul (6) literele (b) și (c) din Regulamentul de punere în aplicare (UE) nr. 390/2013;
            
         
               (e)
            
            
               să asiste autoritățile competente, la cererea acestora, la evaluarea situației zgomotului din aeroporturile pentru care acestea sunt responsabile, în conformitate cu articolul 6 alineatul (1) din Regulamentul (UE) nr. 598/2014.
            
         Articolul 3
   Rol consultativ
   (1)   Comisia poate consulta organismul de evaluare a performanțelor cu privire la orice chestiune legată de performanțele serviciilor de navigație aeriană și ale funcțiilor de rețea în cadrul cerului unic european.
   (2)   Organismul de evaluare a performanțelor poate prezenta Comisiei, din proprie inițiativă, rapoarte și recomandări pentru îmbunătățirea sistemului de performanță, în conformitate cu articolul 3 alineatul (5) din Regulamentul de punere în aplicare (UE) nr. 390/2013.
   Articolul 4
   Componența și numirea membrilor și a președintelui
   (1)   Organismul de evaluare a performanțelor este compus din nouă membri, inclusiv președintele său.
   (2)   Membrii, cu excepția președintelui, sunt persoane fizice numite cu titlu personal în urma selectării lor pe baza unei cereri de candidaturi.
   (3)   Membrii, cu excepția președintelui, sunt numiți de către directorul general al Direcției Generale Mobilitate și Transporturi a Comisiei, în numele Comisiei, din rândul specialiștilor cu competențe adecvate care au răspuns la cererea de candidaturi, și după consultarea statelor membre cu privire la numirile avute în vedere. Criteriile de selecție și de eligibilitate cuprind criteriile stabilite în anexă.
   (4)   În conformitate cu acordurile administrative ale Comisiei și în urma consultării statelor membre, directorul general al Direcției Generale Mobilitate și Transporturi a Comisiei desemnează, în numele Comisiei, un specialist cu competențe adecvate în funcția de președinte al organismului de evaluare a performanțelor. Președintele acționează ca reprezentant al organismului de evaluare a performanțelor și prezidează reuniunile acestuia.
   (5)   Mandatul președintelui și al celorlalți membri este acordat pe o perioadă de doi ani și poate fi reînnoit de două ori. Nu se înlocuiesc mai mult de două treimi dintre membri în același timp.
   (6)   Un membru care nu mai este în măsură să contribuie în mod eficace la deliberările organismului de evaluare a performanțelor, care demisionează sau care nu îndeplinește condițiile stabilite la articolele 5 și 6 poate fi înlocuit, în conformitate cu alineatele (2), (3) și (4), după caz, pentru durata rămasă a mandatului respectivului membru.
   (7)   Directorul general al Direcției Generale Mobilitate și Transporturi poate stabili, în numele Comisiei, o listă de rezervă cu candidați potriviți care poate fi utilizată pentru a numi înlocuitori ai membrilor, cu excepția președintelui. Se solicită consimțământul candidaților înainte de a le include numele pe lista de rezervă.
   (8)   Numele persoanelor desemnate ca membri ai organismului de evaluare a performanțelor se publică în Jurnalul Oficial al Uniunii Europene.
   (9)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Principii aplicabile membrilor
   (1)   Atunci când își îndeplinesc sarcinile care decurg din prezenta decizie, organismul de evaluare a performanțelor și membrii săi sunt imparțiali și acționează independent de orice influență externă și în interesul public. Membrii semnează o declarație în acest sens, prin care se angajează să își exercite funcțiile în cadrul organismului de evaluare a performanțelor în acest scop.
   (2)   Membrii nu își deleagă responsabilitățile niciunei alte persoane.
   (3)   Persoanele care candidează pentru a fi numite membri ai organismului comunică orice circumstanțe care ar putea da naștere unui conflict de interese, prin depunerea unei declarații de interese, astfel cum este prevăzută în cererea de candidaturi menționată la articolul 4 alineatul (2). De asemenea, persoana care urmează să fie numită președinte comunică orice astfel de circumstanțe cu suficient timp înainte de numirea sa. În declarația respectivă, toate aceste persoane comunică cel puțin toate interesele profesionale și financiare relevante și orice situație în care interesele lor ar putea compromite sau ar putea fi percepute, în mod rezonabil, ca afectând capacitatea lor de a acționa imparțial și în interesul public în calitate de membru al organismului de evaluare a performanțelor.
   (4)   Pentru a aprecia dacă ar putea exista vreun conflict de interese, se iau în considerare o serie de factori, între care natura, tipul și importanța interesului persoanei în cauză, precum și gradul în care s-ar putea aștepta, în mod rezonabil, ca interesul să influențeze consilierea furnizată de persoana respectivă și procesul decizional general din cadrul organismului de evaluare a performanțelor. Un interes este considerat a fi nesemnificativ sau minim în cazul în care este puțin probabil să afecteze sau să fie perceput, în mod rezonabil, ca afectând capacitatea persoanei respective de a acționa imparțial și în interesul public atunci când oferă consiliere Comisiei.
   (5)   Comisia pune la dispoziția publicului, prin intermediul unui site web dedicat, declarațiile de interese ale membrilor numiți. Se iau măsuri tehnice pentru a se indica motoarelor de căutare că declarațiile de interese nu trebuie să apară în rezultatele căutărilor.
   (6)   Membrii sunt supuși obligației de păstrare a secretului profesional și normelor de securitate ale Comisiei pentru protecția informațiilor clasificate ale Uniunii, stabilite în Deciziile (UE, Euratom) 2015/443 (9) și (UE, Euratom) 2015/444 (10) ale Comisiei.
   (7)   Membrii semnează o declarație de confidențialitate la începutul fiecărui mandat.
   Articolul 6
   Metodă de lucru
   (1)   Sub rezerva aprobării prealabile, în numele Comisiei, de către directorul general al Direcției Generale Mobilitate și Transporturi a Comisiei, în special în ceea ce privește finanțarea organismului de evaluare a performanțelor, organismul de evaluare a performanțelor adoptă următoarele documente:
   
               (a)
            
            
               programul său anual de lucru și raportul său anual;
            
         
               (b)
            
            
               regulamentul său de procedură;
            
         
               (c)
            
            
               modalitățile cooperării sale cu autoritățile naționale de supraveghere;
            
         
               (d)
            
            
               acordurile de lucru cu furnizorii de servicii de navigație aeriană, cu operatorii aeroportuari, cu coordonatorii de aeroporturi și cu transportatorii aerieni menționați la articolul 3 alineatul (8) din Regulamentul de punere în aplicare (UE) nr. 390/2013;
            
         
               (e)
            
            
               un plan de gestionare a datelor.
            
         (2)   Organismul de evaluare a performanțelor își adoptă propriile rapoarte și recomandări, precum și documentele menționate la alineatul (1), prin vot cu majoritate simplă.
   (3)   În scopul examinării aspectelor specifice relevante pentru activitatea sa, organismul de evaluare a performanțelor poate crea subgrupuri din rândul membrilor săi, pe baza unor termeni de referință definiți de organismul de evaluare a performanțelor și de comun acord cu directorul general al Direcției Generale Mobilitate și Transporturi a Comisiei, în numele Comisiei. Subgrupurile se desființează de îndată ce și-au îndeplinit mandatul.
   (4)   Organismul de evaluare a performanțelor, precum și subgrupurile sale se reunesc la sediul Comisiei. Cu toate acestea, în cazuri excepționale reuniunile pot avea loc în altă parte.
   (5)   Participarea membrilor organismului de evaluare a performanțelor la reuniunile organismului de evaluare a performanțelor, precum și ale subgrupurilor acestuia este obligatorie. În caz de absență, justificările se trimit președintelui și secretariatului.
   (6)   Organismul de evaluare a performanțelor se asigură, cu sprijinul secretariatului, că metodologia sa reflectă cele mai recente standarde științifice.
   Articolul 7
   Sprijin administrativ și tehnic
   (1)   Comisia furnizează sprijinul administrativ și tehnic necesar pentru funcționarea organismului de evaluare a performanțelor și a subgrupurilor acestuia, inclusiv secretariatul organismului de evaluare a performanțelor și al subgrupurilor acestuia, pentru a asigura funcționarea eficientă și eficace a organismului. Secretariatul convoacă și sprijină reuniunile plenare ale organismului de evaluare a performanțelor și convoacă reuniunile subgrupurilor.
   Sprijinul administrativ și tehnic este furnizat în mod rentabil, asigurând independența funcțională și tehnică a organismului de evaluare a performanțelor în îndeplinirea sarcinilor sale.
   (2)   În cazurile în care Eurocontrol este identificat ca furnizorul de date corespunzător, Comisia stabilește acorduri adecvate cu Eurocontrol pentru colectarea, validarea, analiza prealabilă și furnizarea acestor date și pentru asigurarea accesului continuu al organismului de evaluare a performanțelor la datele referitoare la performanță menționate la articolul 21 din Regulamentul de punere în aplicare (UE) nr. 390/2013 și disponibile în cadrul Eurocontrol.
   Articolul 8
   Raportare și transparență
   (1)   În îndeplinirea sarcinilor care îi revin conform articolului 2, organismul de evaluare a performanțelor emite rapoarte și recomandări adresate Comisiei.
   (2)   Înainte de a-și emite rapoartele, organismul de evaluare a performanțelor oferă autorităților naționale de supraveghere posibilitatea de a verifica datele concrete referitoare la evaluarea și la monitorizarea planurilor de performanță.
   (3)   Comisia publică toate rapoartele și recomandările organismului de evaluare a performanțelor prin intermediul unui site web dedicat.
   (4)   Această publicare nu are loc atunci când dezvăluirea raportului sau a recomandării ori a unei părți a acestuia/acesteia ar submina protecția vreunui interes public sau privat, conform definiției de la articolul 4 din Regulamentul (CE) nr. 1049/2001 al Parlamentului European și al Consiliului (11).
   (5)   Organismul de evaluare a performanțelor adoptă un raport anual privind activitatea sa, inclusiv cu privire la cooperarea sa cu Agenția Europeană de Siguranță a Aviației și la acordurile de lucru cu furnizorii de servicii de navigație aeriană, cu operatorii aeroportuari, cu coordonatorii de aeroporturi și cu transportatorii aerieni, menționați la articolul 3 alineatele (7) și (8) din Regulamentul (UE) nr. 390/2013, respectiv, precum și la acordul cu Eurocontrol privind accesul la datele referitoare la performanță menționat la articolul 7 alineatul (2).
   (6)   Comisia monitorizează funcționarea organismului de evaluare a performanțelor și informează periodic statele membre cu privire la progresele înregistrate în activitatea acestuia.
   Articolul 9
   Indemnizații, cheltuieli și remunerații
   (1)   Membrii organismului de evaluare a performanțelor, cu excepția președintelui, au dreptul la o indemnizație specială de maximum 600 EUR, sub forma unui cost unitar zilnic pentru fiecare zi de lucru întreagă. Indemnizația totală se calculează și se rotunjește în sus la valoarea corespunzătoare celei mai apropiate jumătăți de zi de lucru. Plata se efectuează în euro.
   (2)   Cheltuielile de deplasare și de ședere suportate de membrii organismului, cu excepția președintelui, se rambursează de către Comisie în conformitate cu Decizia C(2007) 5858 a Comisiei (12). Cheltuielile respective sunt rambursate în limitele creditelor disponibile alocate în cadrul procedurii anuale de alocare a resurselor.
   (3)   Președintele organismului de evaluare a performanțelor este remunerat, iar cheltuielile sale de deplasare și de ședere sunt rambursate de către Comisie în conformitate cu acordurile administrative ale acesteia.
   Articolul 10
   Finanțare
   Costurile activităților pentru îndeplinirea sarcinilor menționate la articolul 2, inclusiv costurile corespunzătoare indemnizațiilor și rambursărilor acordate membrilor organismului de evaluare a performanței menționate la articolul 9, precum și costurile sprijinului administrativ și tehnic menționat la articolul 7 sunt finanțate de la bugetul Uniunii. Costurile care corespund indemnizațiilor și rambursărilor menționate la articolul 9 alineatele (1) și (2) sunt finanțate în conformitate cu articolul 204 din Regulamentul (UE, Euratom) nr. 966/2012 al Parlamentului European și al Consiliului (13) și cu articolul 287 din Regulamentul delegat (UE) nr. 1268/2012 al Comisiei (14).
   Articolul 11
   Abrogare
   Decizia de punere în aplicare 2014/672/UE a Comisiei se abrogă.
   Articolul 12
   Intrare în vigoare și aplicare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2017 până la 31 decembrie 2024.
   
      Adoptată la Bruxelles, 16 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 96, 31.3.2004, p. 1.
   
      (2)  Regulamentul de punere în aplicare (UE) nr. 390/2013 al Comisiei din 3 mai 2013 de instituire a unui sistem de performanță pentru serviciile de navigație aeriană și pentru funcțiile de rețea (JO L 128, 9.5.2013, p. 1).
   
      (3)  Regulamentul de punere în aplicare (UE) nr. 391/2013 al Comisiei din 3 mai 2013 de stabilire a unei scheme comune de tarifare pentru serviciile de navigație aeriană (JO L 128, 9.5.2013, p. 31).
   
      (4)  Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor: O strategie în domeniul aviației pentru Europa COM(2015) 598 final.
   
      (5)  Decizia de punere în aplicare 2014/672/UE a Comisiei din 24 septembrie 2014 privind prelungirea desemnării organismului de evaluare a performanțelor cerului unic european (JO L 281, 25.9.2014, p. 5).
   
      (6)  Regulamentul (UE) nr. 598/2014 al Parlamentului European și al Consiliului din 16 aprilie 2014 de stabilire a normelor și a procedurilor cu privire la introducerea restricțiilor de operare referitoare la zgomot pe aeroporturile din Uniune în cadrul unei abordări echilibrate și de abrogare a Directivei 2002/30/CE (JO L 173, 12.6.2014, p. 65).
   
      (7)  Decizia (UE) 2015/2394 a Consiliului din 8 decembrie 2015 privind poziția care urmează să fie luată de statele membre în numele Uniunii în ceea ce privește deciziile care urmează să fie adoptate de Comisia permanentă a Eurocontrol privind rolurile și sarcinile Eurocontrol și serviciile centralizate (JO L 332, 18.12.2015, p. 136).
   
      (8)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
   
      (9)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
   
      (10)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
   
      (11)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).
   
      (12)  Decizia C(2007) 5858 a Comisiei – Reglementare privind rambursarea cheltuielilor suportate de persoane din afara Comisiei convocate să participe la reuniuni în calitate de experți.
   
      (13)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      (14)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).
   
      ANEXĂ
      
         Criterii de selecție și de eligibilitate pentru membrii organismului de evaluare a performanțelor
      
      Criteriile de selecție și de eligibilitate pentru membrii organismului de evaluare a performanțelor cuprind următoarele:
      
                  (a)
               
               
                  expertiză dovedită și relevantă, competențe și experiență profesională de înalt nivel ale solicitantului, în domenii relevante pentru domeniile-cheie de performanță;
               
            
                  (b)
               
               
                  o reprezentare echilibrată a competențelor și a expertizei pentru toate domeniile-cheie de performanță, precum și în ceea ce privește genul și proveniența geografică;
               
            
                  (c)
               
               
                  o reprezentare echilibrată a cunoștințelor în domenii legate de următoarele (dar fără a se limita la acestea):
                  
                              —
                           
                           
                              politica și legislația aplicabilă ale UE în domeniul aviației;
                           
                        
                              —
                           
                           
                              administrarea liniilor aeriene și/sau a aeroporturilor;
                           
                        
                              —
                           
                           
                              cerințe pentru misiunile militare și managementul operațiunilor militare;
                           
                        
                              —
                           
                           
                              aspecte economice în domeniul aviației, gestionarea implementării SESAR și mecanisme de finanțare la nivelul Uniunii;
                           
                        
                              —
                           
                           
                              analize comparative, tehnici de analiză cost-beneficii și planificare financiară;
                           
                        
                              —
                           
                           
                              interdependențe între costuri și celelalte domenii de performanță, precum și între cerințele de ordin civil și militar;
                           
                        
                              —
                           
                           
                              identificarea riscurilor în materie de siguranță și măsurarea performanței în materie de siguranță;
                           
                        
                              —
                           
                           
                              schema de comercializare a certificatelor de emisii (ETS) și măsurarea performanței de mediu (abordând, printre altele, impactul aviației asupra mediului, eficiența combustibililor, emisiile de CO2 și de zgomot);
                           
                        
                              —
                           
                           
                              impactul datorat interacțiunilor cu spațiul aerian învecinat zonei SES, inclusiv punctele periculoase și managementul fluxului de trafic;
                           
                        
            
                  (d)
               
               
                  capacitatea de a analiza și de a evalua relațiile de interdependență și interacțiunile dintre domeniile de performanță și de a defini obiective de performanță viitoare pe baza ameliorărilor operaționale și tehnologice planificate;
               
            
                  (e)
               
               
                  competențe lingvistice adecvate, care să-i permită solicitantului să participe pe deplin și în mod eficace la activitățile organismului de evaluare a performanțelor;
               
            
                  (f)
               
               
                  independență și absența conflictelor de interese.